ປະທານາທິບໍດີສະຫະລັດອາເມລິກາBarackObamaໃກ້ຈະມາຢ້ຽມຢາມຫວຽດນາມ
ປະທານາທິບໍດີ ສະຫະລັດອາເມລິກາ Barack Obama
(ພາບ: TTXVN)
ໃນວັນທີ 10/5 ກະຊວງການຕ່າງປະເທດຫວຽດນາມ, ໄດ້ອອກແຈ້ງການ ໃຫ້ຮູ້ວ່າ: ປະທານາທິບໍດີ ສະຫະລັດອາເມລິກາ Barack Obama ຈະມາຢ້ຽມຢາມ ຫວຽດນາມ ຢ່າງເປັນທາງການ. ໃນລະຫວ່າງ ວັນທີ 22 ເຖິງ 25/5/2016.
ໃນວັນດຽວກັນ, ເລຂາສື່ມວນຊົນທຳນຽມຂາວໄດ້ ປະກາດແຈ້ງການ ຢ່າງເປັນທາງການ ກ່ຽວກັບການມາຢ້ຽມຢາມ ຫວຽດນາມ ຂອງ ທ່ານ ປະທານາທິບໍດີ ສະຫະລັດອາເມລິກາ Obama. ຕາມນັ້ນແລ້ວ, ທ່ານ ປະທານາທິບໍດີ Obama ຈະມີການພົບປະຢ່າງເປັນທາງການ ກັບບັນດາການນຳຫວຽດນາມ ເພື່ອປຶກສາຫາລື ກ່ຽວກັບການພົວພັນຄູ່ຮ່ວມມືຮອບດ້ານ ຫວຽດນາມ-ສະຫະລັດອາເມລິກາ ແນໃສ່ຊຸກຍູ້ ການຮ່ວມມືໃນຫຼາຍຂົງເຂດ, ໃນນັ້ນມີ ເສດຖະກິດ, ການພົວພັນແລກປ່ຽນປະຊາຊົນ, ກໍ່ຄືບັນດາບັນຫາພາກພື້ນ ແລະ ສາກົນ ທີ່ຕ່າງຝ່າຍກໍ່ມີຄວາມສົນໃຈ. ໃນບັນດາການພົບປະ ແລະ ເຂົ້າຮ່ວມເຫດການຕ່າງໆ ຢູ່ ຮ່າໂນ້ຍ ແລະ ນະຄອນຫຼວງໂຮຈີມີນ, ທ່ານ Obama ຈະປຶກສາຫາລື ກ່ຽວກັບຄວາມສຳຄັນ ຂອງເລືອງ ໃຫ້ສັດຕະຍາບັນ ສັນຍາຄູ່ຮ່ວມມືຂ້າມປາຊີຟິກ (TPP) ໃນປີນີ້. ການຢ້ຽມຢາມຫວຽດນາມ ຂອງ ທ່ານ ປະທານາທິບໍດີ Obama ເປັນເຫດການທີ່ໄດ້ຮັບການລໍຄອຍ ແລະ ສອງຝ່າຍໄດ້ຕັ້ງໜ້າກະກຽມໃນການມາຢ້ຽມຢາມໃນຄັ້ງນີ້.
ກ່າວຄວາມເຫັນ ກັບບັນດາວົງການນັກຂ່າວ ໃນການມາຢ້ຽມຢາມ ຫວຽດນາມ ຕົ້ນອາທິດນີ້, ທ່ານ Daniel Russel ຜູ້ຊ່ວຍວຽກ ລັດຖະມົນຕີວ່າການກະຊວງການຕ່າງປະເທດ ສະຫະລັດອາເມລິກາ ກໍ່ໄດ້ຢືນຢັນວ່າ ທ່ານ ປະທານາທິບໍດີ Obama ປາດຖະໜາ ຈະໄດ້ໄປ ຮ່າໂນ້ຍ ເພື່ອພົບປະກັບບັນດາ ການນຳຄົນໃໝ່ ຂອງຫວຽດນາມ.
(ແຫຼ່ງຄັດຈາກ VOV)